Meddelelse om gennemførelsen af Den Europæiske Unions Rets dom af 3. december 2020 i sag C-461/18 P vedrørende Rådets gennemførelsesforordning (EU) nr. 626/2012 om ændring af gennemførelsesforordning (EU) nr. 349/2012 om indførelse af en endelig antidumpingtold på importen af vinsyre med oprindelse i Folkerepublikken Kina

(2021/C 507/08)

Dom i sag C-461/18 P

I sin dom af 3. maj 2018 i sag T-431/12, Distillerie Bonollo SpA m.fl. mod Rådet for Den Europæiske Union (1) (»Rettens dom«), annullerede Den Europæiske Unions Ret (»Retten«) Rådets gennemførelsesforordning (EU) nr. 626/2012 af 26. juni 2012 om ændring af Rådets gennemførelsesforordning (EU) nr. 349/2012 om indførelse af en endelig antidumpingtold på importen af vinsyre med oprindelse i Folkerepublikken Kina (2) (»den omtvistede forordning«). Den omtvistede forordning førte til en stigning i antidumpingtold for så vidt angår to eksporterende producenter (Changmao Biochemical Engineering Co. Ltd fra 10,1 % til 13,1 %, og Ninghai Organic Chemical Factory fra 4,7 % til 8,3 %) efter en interimsundersøgelse, som en række EU-producenter havde anmodet om.

Retten fastslog nærmere bestemt, at Rådet i den fornyede undersøgelse beregnede den normale værdi af vinsyre på grundlag af produktionsomkostningerne i Argentina, mens Rådet i den oprindelige undersøgelse beregnede den normale værdi på grundlag af salgspriserne på hjemmemarkedet i Argentina. Retten konkluderede, at der var tale om en ændring af metoden som omhandlet i artikel 11, stk. 9, i forordning nr. 1225/2009 (3). Retten annullerede den omtvistede forordning i sin helhed, men opretholdt efter anmodning fra EU-producenterne den højere antidumpingtold, der var pålagt en eksporterende producent (Ninghai Organic Chemical Factory). Hvad angår Changmao havde Retten allerede annulleret den omtvistede forordning for så vidt angår denne eksportør i T-442/12 på et andet grundlag (4).

Den 3. december 2020 traf Den Europæiske Unions Domstol (»Domstolen«) i sag C-461/18 P Changmao Biochemical Engineering Co. Ltd mod Distillerie Bonollo SpA m.fl. (5) afgørelse i en appel indgivet af Changmao Biochemical Engineering Co. Ltd (»Changmao«) mod Rettens dom. Domstolen bekræftede Rettens konklusioner. Som følge heraf blev den omtvistede forordning annulleret for så vidt angår både Changmao og Ninghai Organic Chemical Factory, men den højere antidumpingtold forblev gældende for sidstnævnte, i afventning af en foranstaltning fra Kommissionens side i henhold til artikel 266 i TEUF.

Konsekvenser

I henhold til artikel 266 i TEUF har institutionerne pligt til at gennemføre de til dommens opfyldelse nødvendige foranstaltninger.

I sager, hvor proceduren består af flere administrative faser, som det er tilfældet med antidumpingprocedurer, medfører annullering af en af disse faser (6) ikke en annullering af hele proceduren i henhold til fast retspraksis. Ved indførelsen af de nødvendige foranstaltninger til at efterkomme en dom om annullation af en retsakt og gennemførelsen heraf, kan proceduren for at erstatte en annulleret retsakt genoptages på det punkt, hvor ulovligheden indtrådte (7).

I efterkommelse af Domstolens og Rettens (»domstolenes«) domme har Europa-Kommissionen (»Kommissionen«) derfor mulighed for at afhjælpe de aspekter i sager, der førte til annullationen, og lade de dele, som ikke berøres af dommen, forblive uændret (8).

Den omtvistede forordning blev annulleret, fordi Kommissionen ikke havde anvendt den korrekte metode til at beregne den normale værdi af vinsyre solgt af de pågældende eksporterende producenter. Den normale værdi bør derfor genberegnes for både Changmao og Ninghai Organic Chemical Factory ved hjælp af den samme metode, som blev anvendt i den oprindelige procedure, og beregningen bør således baseres på de argentinske salgspriser på hjemmemarkedet.

De konstateringer, der blev foretaget i den omtvistede forordning, og som ikke blev anfægtet, eller som blev anfægtet, men som domstolene enten afviste eller ikke undersøgte, og som derfor ikke førte til annullationen af den omtvistede forordning, forbliver gældende.

Genoptagelse af undersøgelsen

Den 7. september 2017 genoptog Kommissionen allerede den antidumpingundersøgelse vedrørende importen af vinsyre med oprindelse i Folkerepublikken Kina, som førte til vedtagelsen af den omtvistede forordning, med henblik på at gennemføre Rettens dom i sag T-422/12 for så vidt angår Changmao (9). Gennemførelsesforpligtelserne i henhold til sag T-422/12 blev imidlertid erstattet af de gennemførelsesforpligtelser, der fulgte af sag C-461/18 P. Som følge af C-461/18 P bør Kommissionen derfor også foretage en ny beregning af den normale værdi for Changmao. Fremlæggelsen af den metode, der er anvendt til beregning af den normale værdi for DL-vinsyre i den omtvistede forordning, er således ikke tilstrækkelig til at efterkomme konklusionerne i sag C-461/18 P, som kræver en ny beregning af den normale værdi.

Med denne meddelelse udvider Kommissionen derfor genoptagelsen af undersøgelsen til at omfatte gennemførelsen af konklusionerne i sag C-461/18 P for så vidt angår både Changmao og Ninghai Organic Chemical Factory.

Genoptagelsen af undersøgelsen er begrænset til gennemførelsen af Rettens og Domstolens domme. Genoptagelsen påvirker ikke andre undersøgelser. Rådets gennemførelsesforordning (EU) nr. 349/2012 af 16. april 2012 om indførelse af en endelig antidumpingtold på importen af vinsyre med oprindelse i Folkerepublikken Kina efter en udløbsundersøgelse i henhold til artikel 11, stk. 2, i forordning (EF) nr. 1225/2009 (10) finder derfor stadig anvendelse for så vidt angår Changmao. Samtidig opretholdt Retten virkningerne af den omtvistede forordning for så vidt angår Ninghai Organic Chemical Factory.

De interesserede parter orienteres om denne genoptagelse gennem offentliggørelsen af denne meddelelse i Den Europæiske Unions Tidende.

Skriftlige indlæg

Alle interesserede parter, herunder især de pågældende eksporterende producenter og EU-erhvervsgrenen, opfordres til at tilkendegive deres synspunkter, indgive oplysninger og fremlægge dokumentation om forhold vedrørende genoptagelsen af denne undersøgelse. Medmindre andet er angivet, skal disse oplysninger med tilhørende dokumentation være Kommissionen i hænde senest 20 dage efter datoen for offentliggørelsen af denne meddelelse i Den Europæiske Unions Tidende.

Mulighed for at blive hørt af Kommissionens undersøgelsestjenester

De pågældende eksporterende producenter og EU-erhvervsgrenen kan anmode om at blive hørt af Kommissionens undersøgelsestjenester. Enhver anmodning om at blive hørt skal indgives skriftligt og begrundes. For så vidt angår høringer om spørgsmål vedrørende genoptagelsen af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt indgives inden for de særlige frister, som Kommissionen fastsætter i sin kommunikation med parterne.

Vejledning om indgivelse af skriftlige indlæg og indsendelse af korrespondance

Oplysninger, som indgives til Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige indlæg, herunder de oplysninger, hvorom der anmodes i denne meddelelse, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Sensitive« (11). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Interesserede parter, der indgiver oplysninger forsynet med påtegningen »Sensitive«, skal indgive ikkefortrolige sammendrag heraf i henhold til grundforordningens artikel 19, stk. 2, som forsynes med påtegningen »For inspection by interested parties«. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikke-fortroligt sammendrag heraf, der opfylder kravene til form og indhold, kan Kommissionen se bort fra disse oplysninger, medmindre det på et relevant grundlag og på tilfredsstillende måde kan godtgøres, at oplysningerne er korrekte.

Interesserede parter opfordres til at indsende deres indlæg og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter og erklæringer. Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted:

http://trade.ec.europa.eu/doclib/docs/2011/june/tradoc_148003.pdf

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post.

Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af indlæg via TRON.tdi og pr. e-mail.

Kommissionens postadresse:

Europa-Kommissionen Generaldirektoratet for Handel Direktorat G Kontor: CHAR 04/039 1049 Bruxelles BELGIEN

TRON.tdi: https://webgate.ec.europa.eu/tron/tdi

E-mail: TRADE-AD-R529A-TARTARIC-ACID@ec.europa.eu

Websted: https://trade.ec.europa.eu/tdi/case_details.cfm?id=2280

Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte tidsfrister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

Konstateres det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

Hvis en interesseret part helt eller delvist undlader at samarbejde, og resultaterne af undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde samarbejdet.

Indgives der ikke svar elektronisk, anses dette ikke for manglende samarbejdsvilje, forudsat at den interesserede part påviser, at indgivelse af svar på den ønskede måde ville indebære en urimelig ekstra byrde eller urimelige ekstra omkostninger. I givet fald skal den interesserede part omgående kontakte Kommissionen.

Høringskonsulent

Interesserede parter kan anmode om høringskonsulentens mellemkomst i handelsprocedurer. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Høringskonsulenten kan foranstalte høringer og mægle mellem den eller de interesserede parter og Kommissionens tjenestegrene for at sikre, at de interesserede parters ret til at forsvare sig udøves fuldt ud. En anmodning om en høring med høringskonsulenten skal indgives skriftligt og begrundes. Høringskonsulenten vil analysere begrundelserne for anmodningerne. Disse høringer bør principielt kun finde sted, hvis spørgsmålene ikke allerede er blevet afklaret med Kommissionens tjenestegrene.

Interesserede parter opfordres til også at følge de tidsfrister, der er fastsat i meddelelsen, for så vidt angår høringskonsulentens mellemkomst, herunder høringer. Anmodninger skal indgives i god tid og hurtigst muligt for at sikre en velordnet afvikling af procedurerne. Med henblik herpå bør interesserede parter anmode om høringskonsulentens mellemkomst hurtigst muligt efter den hændelse, der berettiger en sådan mellemkomst. Høringskonsulenten vil undersøge årsagerne til sådanne sene anmodninger om mellemkomst, karakteren af de spørgsmål, der er rejst, og virkningen af disse spørgsmål på retten til forsvar under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted:

http://ec.europa.eu/trade/trade-policy-and-you/contacts/hearing-officer/

Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725) (12)).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted:

https://ec.europa.eu/trade/policy/accessing-markets/trade-defence/

Fremlæggelse af oplysninger

Interesserede parter, der er blevet registreret i forbindelse med den undersøgelse, der førte til vedtagelsen af den omtvistede forordning, vil efterfølgende blive underrettet om de vigtigste kendsgerninger og betragtninger, på grundlag af hvilke det er hensigten at gennemføre dommen, og vil få lejlighed til at fremsætte bemærkninger.

(1) Rettens dom af 3. maj 2018, Distillerie Bonollo SpA m.fl. mod Rådet for Den Europæiske Union, sag T-431/12, ECLI:EU:T:2018:251.

(2) EUT L 182 af 13.7.2012, s. 1.

(3) EUT L 343 af 22.12.2009, s. 51, erstattet af Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21) (»grundforordningen«).

(4) Rettens dom af 1. juni 2017, Changmao Biochemical Engineering mod Rådet, sag T-442/12, ECLI:EU:T:2017:372. I denne sag fastslog Retten, at der var tale om en tilsidesættelse af retten til forsvar og af grundforordningens artikel 20, stk. 2, for så vidt som institutionerne ikke havde fremlagt relevante oplysninger om den metode, der blev anvendt til at beregne den normale værdi for DL-vinsyre.

(5) Domstolens dom af 3. december 2020, Changmao Biochemical Engineering Co. Ltd mod Distillerie Bonollo SpA m.fl., sag C-461/18 P, ECLI:EU:C:2020:979.

(6) Dom af 15. oktober 1998, Industrie des poudres sphériques (IPS) mod Rådet, sag T-2/95, ECLI:EU:T:1998:242.

(7) Domstolens dom af 3. oktober 2000, Industrie des poudres sphériques mod Rådet, sag C-458/98 P, EU:C:2000:531, præmis 80-85, samt dom af 28. januar 2016, CM Eurologistik, forenede sager C-283/14 og C-284/14, EU:C:2016:57, præmis 48-55.

(8) Domstolens dom af 14. juni 2016, Kommissionen mod McBride, sag C-361/14 P, EU:C:2016:434, præmis 56, jf. også (for så vidt angår dumping) Domstolens dom af 3. oktober 2000, Industrie des poudres sphériques mod Rådet, sag C-458/98 P, EU:C:2000:531, præmis 84.

(9) Meddelelse om Den Europæiske Unions Rets dom af 1. juni 2017 i sag T-442/12 vedrørende Rådets gennemførelsesforordning (EU) nr. 626/2012 om ændring af gennemførelsesforordning (EU) nr. 349/2012 om indførelse af en endelig antidumpingtold på importen af vinsyre med oprindelse i Folkerepublikken Kina (EUT C 296 af 7.9.2017, s. 16).

(10) EUT L 110 af 24.4.2012, s. 3.

(11) Et dokument med påtegningen »Sensitive« er et fortroligt dokument i henhold til grundforordningens artikel 19 og artikel 6 i WTO-aftalen om anvendelse af artikel VI i GATT 1994 (»antidumpingaftalen«). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(12) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).